คลังประเดิมขายพันธบัตรออมทรัพย์ไทยเข้มแข็งให้ผู้สูงอายุก่อน
รัฐมนตรีว่าการกระทรวงการคลัง กำชับธนาคารพาณิชย์ ทั้ง12แห่ง ให้จำหน่ายพันธมิตรออมทรัพย์ไทยเข้มแข็งด้วยความโปร่งใส
6 พ.ค. 2553

รัฐมนตรีว่าการกระทรวงการคลัง กำชับธนาคารพาณิชย์ ทั้ง12แห่ง ให้จำหน่ายพันธมิตรออมทรัพย์ไทยเข้มแข็งด้วยความโปร่งใส
นายกรณ์ จาติกวาณิชย์ รมว.คลังเปิดเผยว่า ต้องการเห็นธนาคารพาณิชย์ที่ร่วมจำหน่ายพันธบัตรออมทรัพย์ไทยเข้มแข็งในปีงบประมาณ 2553 วงเงิน 1แสนล้านบาทด้วยความเป็นธรรม และโปร่งใส เพื่อกระจายการลงทุนให้แก่ประชาชนอย่างทั่วถึง ในภาวะที่อัตราดอกเบี้ยเงินฝากต่ำ 
นอกจากนี้ เพื่อช่วยผู้สูงอายุที่ต้องอาศัยดอกเบี้ยจากการออม ซึ่งได้รับผลกระทบจากดอกเบี้ยเงินฝากที่ลดลงนี้ จึงได้เปิดให้ผู้สูงอายุตั้งแต่ 60ปี ขึ้นไป มีสิทธิ์ซื้อพันธบัตรออมทรัพย์ก่อนในวันที่ 17-18 พ.ค.2553 จากนั้นจะเปิดให้ประชาชนทั่วไปได้ซื้อในวันที่ 19-21 พ.ค.53
สำหรับอัตราดอกเบี้ยของพันธบัตรออมทรัพย์ จะเป็นแบบขั้นบันได โดยปีที่ 1-2ดอกเบี้ย3% ปีที่3-4 ดอกเบี้ย 4% ปีที่ 5 ดอกเบี้ย 5% และปีสุดท้าย ดอกเบี้ย 6% กำหนดวงเงินซื้อขั้นต่ำ 1 หมื่นบาท และไม่เกิน 1 ล้านบาทต่อราย เพื่อให้พันธบัตรออมทรัพย์ได้กระจายอย่างทั่วถึง 
ทั้งนี้มีธนาคารที่ร่วมจำหน่ายได้แก่ กรุงไทย กรุงเทพ กสิกรไทย ไทยพาณิชย์ ออมสิน กรุงศรีอยุธยา ทหารไทย นครหลวงไทย ยูโอบี ธนาชาติ ซีไอเอ็มบี และซิติ้แบงก์